Kollár, Boris, predseda NR SR (2023-06-14):
Pán poslanec, budem rýchly, lebo som ho predbehol. Milí priatelia, dovoľte mi, aby som aj ja zareagoval na tú debatu, aj keď ma mrzí, že tá debata skĺzla k tým mimovládnym organizáciám. Pritom tunák máme prerokovať programové vyhlásenie vlády, ale veľmi rád sa aj ja k tomu už teda vyjadrím. Pán poslanec, asi mi dáte za pravdu, že tieto mimovládne organizácie asi nie sú hnutiu SME RODINA veľmi naklonené. Nikdy sme v takýchto organizáciách neboli, nepodporujú nás a skôr by som povedal, že sú veľmi zamerané proti nám až neobjektívnym spôsobom. Publikujú, naháňajú nás, okiadzajú a ja neviem čo všetko možné. Čiže s tým absolútne môžme súhlasiť, že nie som nadšený, že takéto obrovské peniaze idú aj na takéto účely. Ale aby som bol skutočne normálny a nemal len klapky na očiach, musím povedať, že nečerpajú to iba liberálne, progresívne, ale čerpajú to aj kresťanské, aj konzervatívne, charitatívne, prípadne iné mimovládne organizácie, aby som bol veľmi korektný. Teraz čo sa týka tých, tejto pomoci, ktoré, ktorá sa tunák spomínala, to nejde všetko len tej jednej organizácie. Tam bola obrovská pomoc rôznych charitatívnych spoločností, pomoci Ukrajincom a tak ďalej a dohodlo sa, že cez nich to pôjde, ony to budú rozdeľovať, aby to nemali na krku vláda. Takže tu nejde 21 miliónov jednej organizácii, ale tá to len rozdistribuuje, aby som bol korektný. Ja ich tiež nemám rád, veľmi dobre viete, že my sme tunák dvakrát predložili do parlamentu návrh zákona, kde by sme jasne pomenovali, to bol zákon o lobingu, pod tým to bolo schované, aby sme jasne pomenovali alebo videli, kto tieto mimovládky financuje a akým spôsobom sú financované hlavne z toho, aby sme vedeli, koho muziku hrajú. Ja nechcem nikomu dávať sem nálepku nejaký agent, to v žiadnom prípade nie, ale ľudia a občania si majú, majú mať právo si veľmi ľahko dohľadať transparentne, že keď niekto sa venuje nejakej konkrétnej problematike, či ho platí, východ, západ, stred, juh, ktokoľvek, aby sme sa v tom vedeli zorientovať, či tam už nie je nejaké, dopredu nejaké predpojatie. No ale teraz mi dovoľte, aby som sa vyjadril k programovému vyhláseniu vlády. My sme ako hnutie SME RODINA povedali, že nebudeme robiť kroky len preto, že je to úradnícka vláda a budeme im hádzať polená pod nohy len preto, že je to úradnícka vláda. Ona tuná neni preto, že by si to ona vymyslela, ale preto, že tunák jeden náš koaličný partner s druhým naším koaličným partnerom to vyostrili tak, že nakoniec strana SaS spolu aj s vami, aj s SMER-om, HLAS-om povalili túto vládu, dvakrát dokonca, a podarilo sa dostať do tohto štádia, že máme 150 poslancov v Národnej rade v opozícii. Máme kúsok pred voľbami a každý z toho vybíja kapitál, ale len kvôli tomu ja nebudem tuná útočiť na úradnícku vládu, lebo je to tá zlá vláda, úradnícka, pani prezidentky. Ona si to tiež nevymyslela, ona je tu len preto, že tu niekto musí už doviesť túto krajinu k predčasným voľbám. Čo ja očakávam od tejto úradníckej vlády? Len základné veci pri, a teraz sa neurazte na mňa, kúriť, svietiť a pripraviť rozpočet a hlavne urobiť poriadok v pláne obnovy a zefektívniť čerpanie eurofondov. Toto od nich očakávam a myslím si, že toto aj od nich dostaneme, aj keď ja mám osobne výhrady, napríklad je tam veľmi vágne pomenované, veľmi veľa vecí je vágne pomenovaných, tá pomoc je tam veľmi, stretneme sa, posúdime, zorganizujeme, to ja neviem, čo bude. A preto sme povedali, že sa zdržíme. V prípade, že by aj toto bolo dopracované a presne bolo povedané, akým spôsobom chcú pomôcť, tak by sme vyslovili tejto vláde určite podporu, ale toto sa nám nedostalo, tak sa zdržíme. Ale nebudem do nich kopať, ale musím povedať, čo vyzdvihujeme. Vyzdvihujeme to, že naozaj zefektívňujú postupy pri pláne obnovy, ktorý, ako všetci dobre viete, sme kritizovali už, už pred pár mesiacmi, keď sme hovorili, že Rázsochy, že je to nezmysel, to sa nedá stihnúť. Upozorňovali sme na to, no ale tuná niektorá politická strana, tá demokratická, si išla svoje, že to my zvládneme, my sme superhrdinovia a že to urobíme. Nakoniec sa ukázalo, že sme mali pravdu. Takže ja od tejto vlády očakávam hlavne, aby sme ušetrili čo najviac prostriedkov z Európskej únie a tu ich implementovali a investovali, toto je prvá vec, čo očakávam. Aby sme čo najmenej toho vrátili, aby som ich požiadal, aby čo najviac vyrokovali ústupkov v rámci Európskej únie, aby sme nemuseli vracať tie prostriedky, radšej ich miňme na sociálnu pomoc. My sme veľmi veľa čerpali aj vďaka tomu, že sme mohli použiť tieto európske peniaze z Európskej únii na, na pandemickú pomoc, kurzarbeit, na kopec ďalších pomocí, cestovnému ruchu sme vymohli 150 miliónov a tak ďalej. A tiež sme všetky veci presúvali z nevyčerpaných zdrojov cez, ktoré sme mali alokované na eurofondy, bolo to dohodnuté s Európskou úniou. To znamená, že aj možno preto Európska, teda preto toto programové obdobie táto vláda mala o 3 % lepšie v čerpaní ako tá minulá strany SMER. A ale nebolo to našou šikovnosťou, ale bolo to tým, že sme alokovali tieto zdroje na tieto, na túto formu pomoci. Ale vďaka tejto pomoci a vďaka tomu, že napríklad cez ministerstvo práce, sociálnych vecí sa vyčerpali miliardy, tak sme udržali nezamestnanosť na prijateľnej úrovni. Toto očakávam od tej vlády, ja neočakávam buchlu päťstostranovú alebo tisícstranovú s plnoformátovým programovým vyhlásením vlády. Ja očakávam, že budeme tu mať riadne, slušné, demokratické, transparentné voľby, toto očakávam od nich, očakávam od nich, že urobia poriadok v týchto financiách, to očakávam, myslím hlavne eurofondy, plán obnovy a tam čo sa týka tej, toho, čo navrhujú alebo predložili, tak tam s tým súhlasím, keby to bolo len o tom, tak určite by sme vyslovili súhlas s týmto programovým vyhlásením vlády. Nakoľko už som spomínal, že zdá sa nám to moc všeobecné, vágne a nie konkrétne pri tej sociálnej oblasti, a preto sme sa rozhodli ako hnutie SME RODINA sa zdržať. Ale musím tunák povedať aj to, že v prípade, že by nám našich 17 hlasov chýbalo na to, aby mohla byť vyslovená dôvera, určite by sme ich dali. Takže takýto máme postoj preto, lebo sa snažíme aj v tejto veci nekonať len politicky len preto, že si môžem buchnúť do toho Ódora, ale preto, aby som bol normálny aj v tejto veci. Čo je zlé treba pomenovať, že je zlým, čo je dobré, treba vyzdvihnúť. Takže toto je len krátko, ja sa ospravedlňujem pánovi poslancovi, že som ho predbehol a nechávam mu rečnícky pult. Ďakujem.